അലക്സാണ്ട്രിയാ ഗ്രീക്ക് ഓർത്തഡോക്സ് പാത്രിയർക്കാസനം

കിഴക്കൻ ഓർത്തഡോക്സ് സഭയുടെ ഭാഗമായ ഒരു സ്വയംശീർഷക പാത്രിയർക്കാസനമാണ് അലക്സാണ്ട്രിയായുടെയും ആഫ്രിക്ക മുഴുവന്റെയും ഗ്രീക്ക് ഓർത്തഡോക്സ് പാത്രിയർക്കാസനം (; പാത്രിയാർക്കെയൊൻ അലക്സാൻഡ്രേയസ് കായ് പസേസ് ആഫ്രിക്കെസ്), അഥവാ അലക്സാണ്ട്രിയയുടെ ഗ്രീക്ക് ഓർത്തഡോക്സ് സഭ. 

ഈജിപ്തിൽ ആസ്ഥാനമായുള്ള കിഴക്കൻ ഓർത്തഡോക്സ് സഭയാണ് ഇത്. അവിടെ പ്രവർത്തിക്കുന്ന അലക്സാണ്ട്രിയായുടെ കോപ്റ്റിക് ഓർത്തഡോക്സ് പാത്രിയർക്കാസനത്തിൽ നിന്ന് വേർതിരിച്ചറിയാൻ നിലവിൽ ഇതിനെ അലക്സാണ്ട്രിയയുടെ ഗ്രീക്ക് ഓർത്തഡോക്സ് പാത്രിയർക്കാസനം എന്ന് വിളിക്കുന്നു. ഒട്ടോമൻ സമ്രാജ്യത്തിലെ ഗ്രീക്ക് ഓർത്തഡോക്സ് സഭ അഥവാ മെൽക്കായ സഭയുടെ ഭാഗം എന്ന നിലയിൽ മുമ്പ് അലക്സാണ്ട്രിയയിലെ മെൽക്കായ പാത്രിയാർക്കാസനം എന്നാണ് ഇത് അറിയപ്പെട്ടിരുന്നത്. 451ൽ റോമൻ സാമ്രാജ്യ സഭയിൽ നടന്ന കാൽക്കിദോനിയാ സൂനഹദോസിനെ തുടർന്നാണ് അലക്സാണ്ട്രിയൻ പാത്രിയാർക്കാസനം കോപ്റ്റിക്ക്, ഗ്രീക്ക് ശാഖകളായി പിരിഞ്ഞത്. അലക്സാണ്ട്രിയയിലെ ക്രിസ്തുമത സ്ഥാപകനായി പരമ്പരാഗതമായി അറിയപ്പെടുന്ന മർക്കോസ് സുവിശേഷകന്റെ ഓർമ്മ എന്ന നിലയിൽ മർക്കോസിന്റെ സിംഹചിഹ്നം ആണ് ഈ സഭ ഔദ്യോഗിക മുദ്രയായി ഉപയോഗിച്ച് വരുന്നു.

പാത്രിയാർക്കീസ് തിയദോർ രണ്ടാമൻ ആണ് നിലവിൽ ഈ സഭയുടെ തലവൻ. അലക്സാണ്ട്രിയയിലെ മംഗളവാർത്തയുടെ കത്തീഡ്രൽ എന്നും ഇവാൻഗെലിസ്മോസ് കത്തീഡ്രൽ എന്നും അറിയപ്പെടുന്ന പള്ളിയാണ് സഭയുടെ ആസ്ഥാനം.

അവലംബം
വർഗ്ഗം:ഗ്രീക്ക് ഓർത്തഡോക്സ് പാത്രിയർക്കാസനങ്ങൾ